Presidentti Donald Trump voimaannuttaa puheillaan ääriajattelua, jolla ei pitäisi olla mitään sijaa länsimaissa, kirjoittaa Ilta-Sanomien Yhdysvaltain-kirjeenvaihtaja Johannes Kotkavirta.

– Tuomitsemme voimakkaimmalla mahdollisella tavalla tämän useilta eri puolilta tulevan törkeän vihan, kiihkoilun ja väkivallan, kommentoi presidentti Donald Trump Charlottesvillen tapahtumia lauantaina. Äärioikeiston marssi oli ryöstäytynyt väkivallaksi osallistujien ja vastamielenosoittajien välillä. Iltapäivällä nuori mies kaahasi autollaan päin vastamielenosoittajia, surmaten ainakin yhden ja aiheuttaen vammoja parillekymmenelle. Murhasta nyt syytetyn miehen äiti on kertonut poikansa matkanneen kaupunkiin osallistuakseen äärioikeistoryhmän tapahtumaan.

Trumpin lausunto aiheutti välittömän myrskyn täkäläisessä julkisessa keskustelussa ja sosiaalisessa mediassa. Presidentti ei tuominnut puheessaan kaupunkiin kokoontunutta äärioikeistoa, vaan korosti paheksuvansa kaikkien osapuolten väkivaltaa tasapuolisesti.

Mitä vikaa tässä sitten on? Ei kai äärioikeiston vastustajien harjoittama väkivalta ole sen hyväksyttävämpää kuin sen toisen puolen?

Ensinnäkään Trump ei tyylilleen uskollisesti näyttänyt ymmärtävän, mitä missäkin tilanteessa on soveliasta sanoa. Alle tuntia aikaisemmin yhden ihmisen kerrottiin kuolleen, ja tv-kuvissa loukkaantuneita vasta kuljetettiin ambulansseilla pois yliajopaikalta.

Valkoisen ylivallan kannattajat kantoivat Etelävaltioiden lippua saapuessaan mielenosoitukseen.­

Samaan aikaan Trump esitti puheessaan, että nykyinen vastakkainasettelu juontaa itse asiassa juurensa (yllätys, yllätys) Barack Obaman ja häntäkin edeltävään aikaan (joka on tietysti totta). Mutta jo aiempien terrori-iskujen kohdalla Trumpilta on nähty mautonta poliittista käsienpesua ja laskelmointia jo siinä vaiheessa, kun uhreja vasta lasketaan. Erona aikaisempaan on vain, että tällä kertaa Trump ei puhunut tapahtuneesta terrori-iskuna tai mihinkään siihen viittaavana.

Josta päästäänkin varsinaiseen ongelmaan: Trumpille näyttää tuottavan suuria vaikeuksia puhua äärioikeistolaisesta ja rasistisesta väkivallasta terrorismina, vaikka kaikki sen merkit täyttyisivät. Samaa ihmeteltiin viimeksi maaliskuussa, kun afroamerikkalaisten joukkomurhaa suunnitellut James Jackson surmasi kodittoman miehen New Yorkissa.

Toisissa tapauksissa Trumpilla ei ole mennyt kauaa julistaa maailmalla tehtyjä iskuja ”radikaalin islamilaisen terrorismin” syyksi, vaikka tekijöiden taustasta ja yhteydestä uskonnolliseen ääriajatteluun ei tiedettäisi vielä mitään.

Charlottesvillessa soihtuja kantaneesta ja riehuneesta porukasta ja heidän tavoitteistaan on sen sijaan vaikea erehtyä. Tapahtumassa nähtiin kuvien perusteella natsilippuja, tehtiin natsiervehdyksiä, huudeltiin juutalaisvastaisia iskulauseita ja edustettiin klaaniasuissa.

Presidentti Donald Trump antoi lauantaina lausunnon Charlottesvillen väkivaltaisuuksista.­

Valkoisen ylivallan korostamisessa on kyse samanlaisesta kieroutuneesta, väkivaltaa ihannoivasta ideologiasta kuin radikaalissa islamismissa. Kummallakaan ei pitäisi olla minkäänlaista jalansijaa toisen maailmansodan kauhut nähneessä, sivistyneessä läntisessä yhteiskunnassa.

Mutta esiintymisellään Trump voimaannuttaa juuri tätä porukkaa, paitsi olemalla tuomitsematta Yhdysvalloissa huolestuttavasti voimaa keräävää rasistista ajattelua, myös nostamalla tämän ajattelun kaiken hyväksymisen ulkopuolelta liberaalin ja konservatiivisen ideologian kaltaiseksi vaihtoehdoksi.

Kun Trumpin sanoman lukee tarkasti, huomaa hänen tuominneen väkivallan lisäksi monelta suunnalta tulevan vihan ja kiihkoajattelun. Tämä viittaa myös myös natsiaatteen vihaamisen tuomitsemiseen.

Kun pitäisi tuomita pahuus, Trump kehottaa pahuuden vastustajia keskusteluun sen kanssa. Pitäisikö myös Isisin kanssa yrittää keskustella?

Mielenosoittajat ja vastamielenosoittajat ottivat väkivaltaisesti yhteen.­

Trumpin puheet olivatkin liikaa myös joillekin republikaanivaikuttajille.

– Herra presidentti, meidän on kutsuttava pahuutta sen oikealla nimellä, kirjoitti senaattori ja Trumpin puoluetoveri Cory Gardner Twitterissä.

– Nämä olivat valkoisen ylivallan kannattajia, ja tämä oli kotimaassa tapahtuvaa terrorismia, kommentoi toinen senaattorikollega Marco Rubio.

Demokraatit taas esittivät, ettei laskevasta kannatuksesta kärsivä Trump halua karkottaa puheillaan etelävaltioiden lippua heiluttavia kannattajiaan. Jos Trumpin kansansuosio on tämän porukan hyväksynnästä kiinni, on presidentti syvemmissä ongelmissa kuin aiemmin olisi uskonut.